VENDIM

Nr. 43, datë 11.2.2026

MBI DHËNIEN E AUTORIZIMIT NGA ERE PËR VENDOSJEN E KUOTAVE TË SHOQËRISË “NOVA SOLAR SYSTEM” SHPK SI MJET PËR GARANTIMIN E DETYRIMIT NDAJ RAIFFEISEN BANK SHA
Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; të neneve 9, pika 8, dhe 10,  të “Rregullores për procedurat dhe afatet për dhënien e autorizimit nga ERE për ndryshimin e statusit ligjor të të licencuarit, ndryshimin e ortakut/aksionarit që kontrollon interesat e të licencuarit dhe vendosjen e kuotave/aksioneve të ortakut/aksionerit që kontrollon interesat e të licencuarit, si mjete për garantimin e përmbushjes së detyrimit/eve ndaj të tretëve”, miratuar me vendimin e Bordit të Entit Rregullator të Energjisë (ERE) nr. 235, datë 26.11.2021; si dhe të nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 11.2.2026, mbasi shqyrtoi relacionin me nr. 54/5 prot., datë 10.2.2026, të Drejtorisë së Licencimit dhe Autorizimeve, “Mbi kërkesën e shoqërisë ‘Nova Solar System’ sh.p.k. për dhënien e autorizimit nga ERE për vendosjen e kuotave të saj, si mjet për garantimin e përmbushjes së detyrimit ndaj të tretëve”,

konstatoi se:

Për qëllime të shqyrtimit të kërkesës për dhënien e autorizimit për shoqërinë “Nova Solar System” sh.p.k., është ndjekur procedura dhe është analizuar dokumentacioni si vijon: 

1. Kërkesa për marrjen e autorizimit

- Shoqëria, me shkresën nr. 3109 prot., datë 22.12.2025, ka paraqitur aplikimin dhe dokumentacionin për marrjen e autorizimit nga ERE për vendosjen e kuotave si mjet për të garantuar përmbushjen e detyrimit ndaj palës kredidhënëse “Raiffesisen Bank” sh.a.

2. Shqyrtimi i kërkesës dhe kërkesa për dokumentacion plotësues

- Shoqëria “Nova Solar System” sh.p.k. është licencuar në veprimtarinë e prodhimit të energjisë elektrike, me vendimin e Bordit të ERE-s nr. 242, datë 3.8.2023, të ndryshuar.

- ERE, me shkresën nr. 54 prot., datë 8.1.2026, email-in e datës 21.1.2026, të protokolluar në vijim me nr. 54/1 prot., datë 21.1.2026 dhe shkresën nr. 54/3 prot., datë 27.1.2026, ka njoftuar shoqërinë, duke i evidentuar depozitimin e informacionit/dokumentacionit të konstatuar të munguar.

3. Dorëzimi i dokumentacionit plotësues 

- Shoqëria, nëpërmjet shkresave nr. 54/2 prot., datë 22.1.2026 dhe nr. 54/4 prot., datë 2.2.2026, ka përcjellë informacionin/dokumentacionin e munguar.

4. Përfundime dhe kërkesa të tjera për dhënien e autorizimit

- Nga analiza përfundimtare e dokumentacionit të përcjellë nga shoqëria “Nova Solar System” sh.p.k., rezulton se është dorëzuar dokumentacioni, në përputhje me kërkesat e parashikuara në nenet 5, 6, 7 dhe 8, të “Rregullores për procedurat dhe afatet për dhënien e autorizimit nga ERE për ndryshimin e statusit ligjor të të licencuarit, ndryshimin e ortakut/aksionarit që kontrollon interesat e të licencuarit dhe vendosjen e kuotave/aksioneve të ortakut/aksionerit që kontrollon interesat e të licencuarit, si mjete për garantimin e përmbushjes së detyrimit/eve ndaj të tretëve”, miratuar me vendimin e Bordit të ERE-s nr. 235, datë 26.11.2022, si vijon:

- Neni 5, pika 2 – Kërkesa dhe dokumentet shoqëruese janë nënshkruar nga administratori i shoqërisë, në përputhje me kërkesat e rregullores.
Plotësimi i kërkesave të nenit 5:
- Neni 5, pika 4 – Dokumentacioni është paraqitur në gjuhën shqipe, në format origjinal ose të noterizuar dhe i shoqëruar me kopje elektronike;
- Neni 5, pika 5 – Shoqëria ka bërë me dije se, nuk ka pjesë të dokumentacionit të këtij aplikimi që konsideron se nuk duhet të jetë e hapur për publikun.

5. Plotësimi i kërkesës sipas nenit 8:

- Pika 1 – Janë paraqitur të gjitha të dhënat e kërkuara mbi shoqërinë, përfaqësuesin e autorizuar, arsyet për vendosjen e barrës siguruese, përshkrimi i detyrimeve dhe deklarata mbi statusin e kuotave;
- Pika 2 – Janë dorëzuar të gjitha dokumentet përkatëse, përfshirë ekstraktin historik të regjistrit tregtar, vendimet e organeve drejtuese, marrëveshjen përkatëse dhe dokumentacionin tjetër shtetëror, si më poshtë vijon:
- germa “a” – ekstrakti historik i regjistrit tregtar;
- germa “b” – vendimi i organeve drejtuese: ka depozituar vendimin e Asamblesë së Përgjithshme të Ortakëve të shoqërisë “Nova Solar System” sh.p.k., me anë të së cilës është shprehur dakordtësia mbi vendosjen e kuotave të kësaj shoqërie si garanci për shlyerjen e detyrimit ndaj “Raiffeisen Bank” sh.a.;
- germa “c” – marrëveshjet përkatëse: 

- “Kontratën e kredisë” nr. 10975 rep., nr. 4604 kol., datë 19.12.2025, nënshkruar midis palëve, e cila do të përdoret për ndërtimin/instalimin e kapaciteteve magazinuese të energjisë elektrike në bateri, me qëllim magazinimin e energjisë elektrike së prodhuar nga parku fotovoltaik 50 mw;
- “Marrëveshje siguruese mbi kuotat e pjesëmarrjes në shoqëri” me nr. 10978 rep., nr. 4607 kol., datë 19.12.2025, me anë të së cilës shoqëria “Nova Construction Group” sh.p.k. i jep të gjithë pjesën/kuotën që zotëron te shoqëria “Nova Solar System” sh.p.k. (në cilësinë e ortakut që zotëron 80% të kapitalit), me të cilën siguron pagesën, përmbushjen dhe shlyerjen e detyrimeve nga kredia bankare;
- “Marrëveshje siguruese (marrëveshje e barrës siguruese kuota/aksione)” nr. 894 rep., nr. 312 kol., datë 30.1.2026, me anë të së cilës z. Agim Zeqo i jep të gjithë pjesën/kuotën që zotëron te shoqëria “Nova Solar System” sh.p.k. (në cilësinë e ortakut që zotëron 20% të kapitalit), me të cilën siguron pagesën, përmbushjen dhe shlyerjen e detyrimeve nga kredia bankare;
- Pika 3 – Shoqëria ka shlyer të gjitha detyrimet financiare ndaj ERE-s.

6. Kushtet e vendosura për dhënien e autorizimit

- Dhënia e autorizimit nga ERE për vendosjen e kuotave të shoqërisë “Nova Solar System” sh.p.k., si mjet për garantimin e detyrimit ndaj të tretëve, nuk e përjashton këtë të fundit nga detyrimi për të marrë autorizimet ose miratimet e nevojshme nga organet e tjera kompetente apo nga palët e treta përkatëse, në rast se kjo kërkohet nga kuadri ligjor ose nga marrëveshjet kontraktuale në fuqi.
Vendosja e këtij kushti bëhet për të garantuar se autorizimi i dhënë nga ERE mbetet i kufizuar vetëm në kuadër të ushtrimit të funksioneve të saj rregullatore, pa ndërhyrë apo anashkaluar detyrimet ligjore ose kontraktuale që mund të ketë shoqëria ndaj autoriteteve të tjera ose palëve të përfshira në marrëdhënie financiare apo tregtare. Në këtë rast, duke qenë se marrëveshja është nënshkruar me bankë vendase, është përgjegjësi e shoqërisë të respektojë çdo detyrim tjetër jashtë kompetencës së ERE-s që mund të rrjedhë nga këto marrëveshje.

- Në referencë të nenit 9, pika 8 të rregullores, ku citohet se shoqëria duhet të depozitojë në ERE ekstraktin historik të regjistrit tregtar, ku të reflektohet ndryshimi, vendosja e kolateralit mbi kuotat e saj, shoqëria duhet të depozitojë në ERE ekstraktin historik të regjistrit tregtar të QKB-së nga ku të reflektohet ky ndryshim/transferim.  
- Shoqëria detyrohet të njoftojë ERE-n në rast të heqjes së barrës siguruese ose të ekzekutimit të saj të detyrueshëm.

Për gjithë sa më sipër, Bordi i ERE-s 

VENDOSI:

1. Dhënien e autorizimit të ERE-s për vendosjen e kuotave të shoqërisë “Nova Solar System” sh.p.k. si mjet për garantimin e përmbushjes së detyrimeve ndaj bankës “Raiffeisen Bank” sh.a. (për kontratën e kredisë nr. 10975 rep., nr. 4604 kol., datë 19.12.2025 dhe marrëveshjet siguruese nr. 10978 rep., nr. 4607 kol., datë 19.12.2025; nr. 894 rep., nr. 312 kol., datë 30.1.2026).

2. Dhënia e autorizimit nga ERE, sipas përcaktimeve të pikës 1 të këtij vendimi, nuk e çliron shoqërinë “Nova Solar System” sh.p.k. nga detyrimi për të marrë autorizimin/miratimin e organeve të tjera apo palëve të treta për këtë ndryshim, në rast se kjo kërkohet nga këto organe.

3. Shoqëria “Nova Solar System” sh.p.k. të njoftojë ERE-n për heqjen e barrës siguruese mbi kuotat ose në rast të ndodhjes së një ekzekutimi të detyrueshëm.

4. Ky vendim është objekt rishikimi nga ERE, në zbatim të pikave 2 dhe 3, si dhe në rast të depozitimit të dokumentacionit të ndryshëm nga ai që i ka shërbyer kësaj vendimmarrjeje.

5. Drejtoria e Licencimit dhe Autorizimeve të njoftojë shoqërinë “Nova Solar System” sh.p.k. për vendimin e Bordit të ERE-s.

Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.

Ky vendim botohet në Fletoren Zyrtare.

KRYETAR

Petrit Ahmeti

